(8)

Príloha VIII (časť SPO) sa mení takto: a) V ustanovení SPO.GEN.005 sa písmeno a) nahrádza takto: „a) Táto príloha sa uplatňuje na akúkoľvek špeciálnu prevádzku, pri ktorej sa lietadlo používa na špeciálne činnosti ako napr. poľnohospodárstvo, stavebníctvo, fotografovanie, mapovanie, pozorovanie a hliadkovanie, letecká reklama alebo kontrolné lety na účely údržby.“; b) Ustanovenie SPO.GEN.100 sa nahrádza takto: „SPO.GEN.100 Príslušný orgán Príslušný orgán je orgán určený členským štátom, v ktorom má prevádzkovateľ hlavné miesto podnikania, je usadený alebo má sídlo.“; c) V ustanovení SPO.POL.110 sa písmeno a) nahrádza takto: „a) Prevádzkovateľ zavedie systém hmotnosti a vyváženia, aby pre každý let alebo sériu letov určil tieto hodnoty: 1. prevádzkovú hmotnosť lietadla bez paliva; 2. hmotnosť dopravného nákladu; 3. hmotnosť paliva na palube; 4. náklad lietadla a rozdelenie nákladu; 5. vzletovú hmotnosť, pristávaciu hmotnosť a hmotnosť bez paliva; 6. použiteľné polohy ťažiska (CG) lietadla.“; d) V ustanovení SPO.IDE.A.100 sa písmená b) a c) nahrádzajú takto: „b) Tieto prvky vybavenia, pokiaľ sa v tejto podčasti požadujú, nepodliehajú schváleniu: 1. náhradné poistky; 2. elektrické baterky; 3. presné hodiny; 4. držiak máp; 5. súpravy na poskytnutie prvej pomoci; 6. vybavenie na prežitie a signalizačné vybavenie; 7. vlečná kotva a vybavenie na zakotvenie; 8. jednoduchý PCDS, ktorý používa špecialista na úlohy ako záchytné zariadenie. c) Prístroje, vybavenie alebo príslušenstvo, ktoré sa nepožadujú v tejto prílohe (časť SPO), ako aj ostatné vybavenie, ktoré sa nepožaduje v tomto nariadení, ale prepravuje sa počas letu, musí spĺňať tieto požiadavky: 1. informácie získané z uvedených prístrojov, vybavenia alebo príslušenstva nesmú členovia letovej posádky použiť na dosiahnutie súladu s prílohou II k nariadeniu (EÚ) 2018/1139 alebo s ustanoveniami SPO.IDE.A.215 a SPO.IDE.A.220 tejto prílohy; 2. prístroje, vybavenie alebo príslušenstvo nesmú ovplyvniť letovú spôsobilosť letúna, a to ani v prípade porúch alebo nesprávnej činnosti.“; e) Ustanovenie SPO.IDE.A.105 sa nahrádza takto: „SPO.IDE.A.105 Minimálne vybavenie pre let Ak ktorékoľvek z prístrojov, prvkov vybavenia alebo funkcií letúna požadovaných na zamýšľaný let nefungujú alebo chýbajú, let sa nesmie začať, pokiaľ nie je splnená aspoň jedna z týchto podmienok: a) letún sa prevádzkuje v súlade so zoznamom minimálneho vybavenia (MEL); b) v prípade zložitých motorových letúnov a všetkých letúnov používaných v obchodnej prevádzke príslušný orgán povolí prevádzkovateľovi prevádzkovať letún v rámci obmedzení základného zoznamu minimálneho vybavenia (MMEL) v súlade s písmenom j) ustanovenia ORO.MLR.105 prílohy III; c) letún podlieha letovému povoleniu vydanému v súlade s príslušnými požiadavkami na letovú spôsobilosť.“; f) Ustanovenie SPO.IDE.A.120 sa mení takto: i) V písmene a) sa bod 3 nahrádza takto: „3. barometrickej výšky;“; ii) V písmene e) sa bod 1 nahrádza takto: „1. barometrickej výšky;“; g) Ustanovenie SPO.IDE.A.125 sa mení takto: i) V písmene a) sa bod 3 nahrádza takto: „3. barometrickej výšky;“; ii) V písmene c) sa bod 1 nahrádza takto: „1. barometrickej výšky;“; iii) V písmene e) sa bod 4 nahrádza takto: „4. núdzovým zdrojom elektrickej energie nezávislým od hlavného systému výroby elektrickej energie, ktorý umožní činnosť a osvetlenie systému indikácie letovej polohy počas najmenej 30 minút. Núdzový zdroj elektrickej energie sa automaticky uvedie do činnosti po úplnom výpadku hlavného systému výroby elektrickej energie, pričom prístroj alebo prístrojová doska musí jasne signalizovať, že ukazovateľ letovej polohy je napájaný z núdzového zdroja.“; h) V ustanovení SPO.IDE.A.160 sa písmeno e) nahrádza takto: „e) Bezpečnostný pás so záchytným systémom hornej časti trupu podľa písmena d) musí mať: 1. jednobodové rozopínanie; 2. na sedadlách členov letovej posádky a na každom sedadle vedľa pilotovho sedadla aspoň jednu z týchto možností: i) dva ramenné popruhy a bezpečnostný pás, ktoré sa dajú používať nezávisle; ii) priečny ramenný popruh a bezpečnostný pás, ktoré sa dajú používať nezávisle v týchto letúnoch: A. letúny s MCTOM 5 700 kg alebo menšou a s MOPSC pre deväť cestujúcich alebo menej, ktoré spĺňajú dynamické podmienky núdzového pristátia stanovené v príslušnej certifikačnej špecifikácii; B. letúny s MCTOM 5 700 kg alebo menšou a s MOPSC pre deväť cestujúcich alebo menej, ktoré nespĺňajú dynamické podmienky núdzového pristátia stanovené v príslušnej certifikačnej špecifikácii a ktorým bolo individuálne osvedčenie CofA prvýkrát vydané pred 25. augustom 2016.“; i) V ustanovení SPO.IDE.A.220 sa dopĺňa toto písmeno e): „e) Letúny musia byť vybavené prehľadovým zariadením v súlade s príslušnými požiadavkami pre vzdušný priestor.“; j) Ustanovenie SPO.IDE.H.100 sa mení takto: i) Písmeno b) sa nahrádza takto: „b) Tieto prvky vybavenia, pokiaľ sa v tejto podčasti požadujú, nepodliehajú schváleniu: 1. elektrické baterky; 2. presné hodiny; 3. súprava na poskytnutie prvej pomoci; 4. vybavenie na prežitie a signalizačné vybavenie; 5. vlečná kotva a vybavenie na zakotvenie; 6. zariadenie na pripútanie detí; 7. jednoduchý PCDS, ktorý používa špecialista na úlohy ako záchytné zariadenie.“; ii) Písmeno c) sa nahrádza takto: „c) Prístroje, vybavenie alebo príslušenstvo, ktoré sa nepožadujú v tejto prílohe (časť SPO), ako aj ostatné vybavenie, ktoré sa nepožaduje v tomto nariadení, ale prepravuje počas letu, musí spĺňať tieto požiadavky: 1. informácie získané z uvedených prístrojov, vybavenia alebo príslušenstva nesmú členovia letovej posádky použiť na dosiahnutie súladu s prílohou II k nariadeniu (EÚ) 2018/1139 alebo s ustanoveniami SPO.IDE.H.215 a SPO.IDE.H.220 tejto prílohy; 2. prístroje, vybavenie alebo príslušenstvo nesmú ovplyvniť letovú spôsobilosť vrtuľníka, a to ani v prípade porúch alebo nesprávnej činnosti.“; k) Ustanovenie SPO.IDE.H.105 sa nahrádza takto: „SPO.IDE.H.105 Minimálne vybavenie pre let Ak ktorékoľvek z prístrojov, prvkov vybavenia alebo funkcií vrtuľníka požadovaných na zamýšľaný let nefungujú alebo chýbajú, let sa nesmie začať, pokiaľ nie je splnená aspoň jedna z týchto podmienok: a) vrtuľník sa prevádzkuje v súlade so zoznamom minimálneho vybavenia (MEL); b) v prípade zložitých motorových vrtuľníkov a akýchkoľvek vrtuľníkov používaných v obchodnej prevádzke príslušný orgán povolí prevádzkovateľovi prevádzkovať vrtuľník v rámci obmedzení základného zoznamu minimálneho vybavenia (MMEL) v súlade s písmenom j) ustanovenia ORO.MLR.105 prílohy III; c) vrtuľník podlieha letovému povoleniu vydanému v súlade s príslušnými požiadavkami na letovú spôsobilosť.“; l) Ustanovenie SPO.IDE.H.120 sa mení takto: i) V písmene a) sa bod 3 nahrádza takto: „3. barometrickej výšky;“; ii) V písmene d) sa bod 1 nahrádza takto: „1. barometrickej výšky;“; m) Ustanovenie SPO.IDE.H.125 sa mení takto: i) V písmene a) sa bod 3 nahrádza takto: „3. barometrickej výšky;“; ii) V písmene c) sa bod 1 nahrádza takto: „1. barometrickej výšky;“; n) V ustanovení SPO.IDE.H.220 sa dopĺňa toto písmeno e): „e) Vrtuľníky musia byť vybavené prehľadovým zariadením v súlade s príslušnými požiadavkami pre vzdušný priestor.“; o) Ustanovenie SPO.SPEC.HESLO.100 sa nahrádza takto: „SPO.SPEC.HESLO.100 Štandardné prevádzkové postupy V štandardných prevádzkových postupoch pre lety HESLO sa uvádza: a) prepravované vybavenie vrátane jeho prevádzkových obmedzení a príslušných zápisov do zoznamu minimálneho vybavenia (MEL), podľa potreby; b) zloženie posádky a požiadavky na prax členov posádky a špecialistov na úlohy; c) príslušný teoretický a praktický výcvik členov posádky potrebný na výkon ich úloh, príslušný výcvik špecialistov na úlohy potrebný na výkon ich úloh a odborná spôsobilosť a zoznam osôb poskytujúcich takýto výcvik pre členov posádky a špecialistov na úlohy; d) povinnosti a úlohy členov posádky a špecialistov na úlohy; e) výkonnostné kritériá vrtuľníka potrebné na uskutočnenie letov vrtuľníkov s vonkajším nákladom na popruhu; f) bežné, mimoriadne a núdzové postupy.“; p) Ustanovenie SPO.SPEC.HEC.100 sa nahrádza takto: „SPO.SPEC.HEC.100 Štandardné prevádzkové postupy V štandardných prevádzkových postupoch pre lety HEC sa uvádza: a) prepravované vybavenie vrátane jeho prevádzkových obmedzení a príslušných zápisov do zoznamu minimálneho vybavenia (MEL), podľa potreby; b) zloženie posádky a požiadavky na prax členov posádky a špecialistov na úlohy; c) príslušný teoretický a praktický výcvik členov posádky potrebný na výkon ich úloh, príslušný výcvik špecialistov na úlohy potrebný na výkon ich úloh a odborná spôsobilosť a zoznam osôb poskytujúcich takýto výcvik pre členov posádky a špecialistov na úlohy; d) povinnosti a úlohy členov posádky a špecialistov na úlohy; e) výkonnostné kritériá vrtuľníka potrebné na uskutočnenie letov s vonkajším ľudským nákladom; f) bežné, mimoriadne a núdzové postupy.“; q) V ustanovení SPO.SPEC.HEC.105 sa písmeno b) nahrádza takto: „b) Inštalácia zdvíhacích zariadení a ťažného háku okrem jednoduchého PCDS a všetky následné zmeny musia mať schválenú letovú spôsobilosť zodpovedajúcu zamýšľanej činnosti.“; r) Ustanovenie SPO.SPEC.PAR.125 sa nahrádza takto: „SPO.SPEC.PAR.125 Vypúšťanie nebezpečného nákladu Bez ohľadu na ustanovenie SPO.GEN.155 môžu parašutisti opustiť lietadlo na účely parašutistickej prehliadky, ktorú vykonávajú nad husto osídlenými oblasťami veľkomiest, miest alebo usadlostí alebo nad zhromaždením ľudí na voľnej ploche, s pripevnenými dymovými vlečnými zariadeniami, pokiaľ boli dané zariadenia vyrobené na tieto účely.“; s) V podčasti E sa dopĺňa tento oddiel 5: „ODDIEL 5 Kontrolné lety na účely údržby (MCF) SPO.SPEC.MCF.100 Úrovne kontrolných letov na účely údržby Pred vykonaním kontrolného letu na účely údržby musí prevádzkovateľ určiť príslušnú úroveň kontrolného letu na účely údržby, a to takto: a) kontrolný let na účely údržby úrovne A je let, pri ktorom sa očakáva použitie mimoriadnych alebo núdzových postupov, ako sú vymedzené v letovej príručke lietadla, alebo pri ktorom sa vyžaduje preukázanie fungovania záložného systému alebo iných bezpečnostných zariadení; b) kontrolný let na účely údržby úrovne B je akýkoľvek kontrolný let na účely údržby okrem kontrolného letu na účely údržby úrovne A. SPO.SPEC.MCF.105 Letový program pre kontrolný let na účely údržby úrovne A Skôr než zložité motorové lietadlo vykoná kontrolný let na účely údržby úrovne A, prevádzkovateľ vypracuje a zdokumentuje letový program. SPO.SPEC.MCF.110 Príručka pre kontrolný let na účely údržby úrovne A Prevádzkovateľ, ktorý vykonáva kontrolný let na účely údržby úrovne A, musí: a) opísať danú prevádzku a súvisiace postupy v prevádzkovej príručke uvedenej v ustanovení ORO.MLR.100 prílohy III alebo v osobitnej príručke pre kontrolný let na účely údržby; b) v prípade potreby túto príručku aktualizovať; c) oboznámiť všetok dotknutý personál s príručkou a jej zmenami, ktoré sa týkajú príslušných povinností personálu; d) poskytnúť príslušnému orgánu príručku a jej aktualizácie. SPO.SPEC.MCF.115 Požiadavky na letovú posádku pre kontrolný let na účely údržby úrovne A a) Prevádzkovateľ vyberie vhodných členov letovej posádky s ohľadom na zložitosť lietadla a úroveň kontrolného letu na účely údržby. Prevádzkovateľ pri výbere členov letovej posádky pre kontrolný let zložitého motorového lietadla na účely údržby úrovne A zabezpečí všetky tieto podmienky: 1. aby veliaci pilot absolvoval výcvikový kurz v súlade s ustanovením SPO.SPEC.MCF.120; ak bol výcvik vykonaný na simulátore, aby pilot pred kontrolným letom na účely údržby úrovne A vo funkcii veliaceho pilota vykonal aspoň jeden kontrolný let na účely údržby úrovne A vo funkcii monitorujúceho pilota alebo pozorovateľa; 2. aby veliaci pilot absolvoval minimálne 1 000 hodín letu s lietadlom tej istej kategórie, ako lietadlo, s ktorým má letieť, z toho aspoň 400 hodín vo funkcii veliaceho pilota zložitého motorového lietadla a aspoň 50 hodín s príslušným typom lietadla. Bez ohľadu na bod 2 prvého odseku, ak prevádzkovateľ zavedie do svojej prevádzky nový typ lietadla a posúdil odbornú spôsobilosť pilota v súlade so zavedeným postupom hodnotenia, prevádzkovateľ môže vybrať pilota s praxou menej ako 50 hodín letu s konkrétnym typom lietadla. b) Piloti, ktorí sú držiteľmi kvalifikačnej kategórie na letové skúšky v súlade s nariadením (EÚ) č. 1178/2011, získajú plný zápočet za výcvikový kurz stanovený v písmene a) bode 1 tohto ustanovenia za predpokladu, že piloti, ktorí sú držiteľmi kvalifikačnej kategórie na letové skúšky, získali požadovaný úvodný a udržiavací výcvik v optimalizácii činnosti posádky v súlade s ustanoveniami ORO.FC.115 a ORO.FC.215 prílohy III. c) Veliaci pilot nesmie vykonávať kontrolný let na účely údržby úrovne A so zložitým motorovým lietadlom, pokiaľ počas predchádzajúcich 36 mesiacov nevykonal kontrolný let na účely údržby úrovne A. d) Rozlietanosť vo funkcii veliaceho pilota pre kontrolný let na účely údržby úrovne A sa znovu získava po vykonaní kontrolného letu na účely údržby úrovne A vo funkcii pozorovateľa alebo monitorujúceho pilota alebo po vykonaní kontrolného letu na účely údržby úrovne A na simulátore vo funkcii veliaceho pilota. SPO.SPEC.MCF.120 Výcvikový kurz letovej posádky pre kontrolné lety na účely údržby úrovne A a) Výcvikový kurz potrebný na kontrolný let na účely údržby úrovne A sa vykonáva v súlade s podrobnými osnovami. b) Letový výcvik v rámci výcvikového kurzu sa vykonáva jedným z týchto spôsobov: 1. na simulátore, ktorý na účely výcviku primerane zodpovedá reakciám lietadla a jeho systémov na kontroly, ktoré sa vykonávajú; 2. počas letu v lietadle, na ktorom sa preukazujú techniky kontrolného letu na účely údržby. c) Výcvikový kurz absolvovaný pre jednu kategóriu lietadla sa považuje za platný na všetky typy lietadiel danej kategórie. d) Prevádzkovateľ pri porovnaní lietadla používaného na výcvik a lietadla, ktoré sa má použiť na kontrolný let na účely údržby, uvedie, či je potrebný rozdielový alebo zoznamovací výcvik, a opíše obsah daného výcviku. SPO.SPEC.MCF.125 Zloženie posádky a osoby na palube a) Prevádzkovateľ zavedie postupy, ktorými sa určí, či sú potrební ďalší špecialisti na úlohy. b) V prípade kontrolného letu na účely údržby úrovne A prevádzkovateľ vo svojej príručke určí zásady týkajúce sa prítomnosti ostatných osôb na palube. c) Pri kontrolnom lete na účely údržby úrovne A sa v pilotnej kabíne vyžaduje prítomnosť špecialistu na úlohy alebo ďalšieho pilota s cieľom pomáhať členom letovej posádky okrem prípadov, keď to neumožňuje konfigurácia lietadla alebo ak prevádzkovateľ s ohľadom na pracovnú záťaž členov letovej posádky na základe letového programu odôvodní, že členovia letovej posádky dodatočnú pomoc nepotrebujú. SPO.SPEC.MCF.130 Simulované mimoriadne alebo núdzové postupy počas letu Odchylne od ustanovenia SPO.OP.185 môže byť špecialista na úlohy na palube lietadla počas kontrolného letu na účely údržby úrovne A, ak sa to vyžaduje na účely splnenia zámeru letu a je to uvedené v letovom programe. SPO.SPEC.MCF.135 Obmedzenia času letu a požiadavky na odpočinok Prevádzkovatelia, na ktorých sa vzťahuje podčasť FTL prílohy III (časť ORO), musia pri prideľovaní členov posádky na kontrolné lety na účely údržby uplatňovať ustanovenia uvedenej podčasti. SPO.SPEC.MCF.140 Systémy a vybavenie Ak je zámerom kontrolného letu na účely údržby kontrola riadneho fungovania systému alebo vybavenia, tento systém alebo vybavenie musia byť označené ako potenciálne nespoľahlivé a pred letom sa musia odsúhlasiť vhodné opatrenia na zmiernenie s cieľom minimalizovať riziká pre bezpečnosť letu. SPO.SPEC.MCF.145 Zapisovač zvuku v kabíne, zapisovač letových údajov a požiadavky na zaznamenávanie dátového spojenia pre držiteľov AOC V prípade kontrolného letu lietadla na účely údržby, ktoré sa inak používa na prevádzku obchodnej leteckej dopravy, sa naďalej uplatňujú ustanovenia týkajúce sa zapisovačov zvuku v kabíne (CVR), zapisovačov letových údajov (FDR) a zapisovačov dátového spojenia (DLR) prílohy IV (časť CAT).“